མི་ཉག་ནི་སྤྱིར་བོད་ཡིན་ཏེ།མི་ཉག་དང་།འབྲུག་པ་རྒྱལ་པོ་གཉིས།བོད་རྒྱལ་གྱི་སྤུན་གཉིས་སོ་སོར་ཁམས་ཀྱི་རྒྱལ་པོ་བྱས་པ་ཡིན་པར།འབྲུག་པའི་ལོ་རྒྱུས་འགའ་དང་།རྒྱ་བོད་ཡིག་ཚང་ནང་དུའང་བཤད་ཡོད།མི་ཉག་ཅེས་པ་མི་ནག་ཅེས་སྒྲ་འགྱུར་བ་ཡིན་པར་བཤད།ཙོང་ཁའི་རྒྱལ་པོ་དང་མི་ཉག་རྒྱལ་པོས་ས་ཁོངས་འཕྲོག་རེས་དང་།སོ་སོའི་དར་རྒུད་ཀྱི་དབང་གིས་ས་མཚམས་མཐའ་གཅིག་ཏུ་ངོས་ཟིན་དཀའ་ཡང་མདོ་སྨད་ཆོས་འབྱུང་ལས།ཕྱི་མ་འདིསབལ་པོའི་བླ་མ་ཕམ་མཐིང་བམི་ཉག་རྒྱལ་པོ་ལ་དབང་བསྐུར་བའི་བླ་མ་གནང་།དེའི་དུས་མི་ཉག་གི་ཡུལ་ནི།བྱང་གི་བོད་སོག་གི་མཚམས་ཆུ་ནག་དང་ཉེ་བའི་སར་མི་ཉག་རྒྱལ་པོའི་ཐོག་མ་སི་ཧུའེ་གའི་ཇུ་ཞེས་པ་བྱུང་སྟེ་རྒྱ་ཧོར་ཕལ་ཆེར་གྱི་བདག་པོ་བྱས།ཤར་ན་རྒྱ་ནགལྷོ་ན་འཇང།ནུབ་ན་བོད།བྱང་ཧོར་གྱིས་བཅད་པའི་དབུས་ནི་མི་ཉག་གི་རྒྱལ་ཁམས་ཏེཞེས་དང་།ཡང་དེ་ལསགྷ་དང་བྱང་ངོས་སོགས་ནི་ཡུལ་གྱི་དངོས་གཞི་ཡིན་ལ།རབ་སྟོད་ཚར་སྒང་གི་ས་རྣམས་ཀྱང་མི་ཉག་ལ་གཏོགས་ཞེས་བཤད།མི་ཉག་རྒྱལ་རབས་ལྔ་པ་ཐེ་ཧུས་ཀརྨ་དུས་གསུམ་མཁྱེན་པ་གདན་འདྲེན་ཞུས་པ་མ་ཕེབས་པར་དགེ་བཤེས་གཙང་པོ་སྐུ་ཚབ་ཏུ་བཏང་།དེའི་སྲས་མི་ཉག་རྒྱལ་རྒོད་ཡིན་པར་གྲགསཞེས་གསུངས།མི་ཉག་གྷ་ཞེས་འབོད་པའི་གྷ་ནི་ཡུལ་གྱི་མིང་ཡིན་པར་བཤད།མི་ཉག་འདི་རྒྱས་ཏུང་ཁུད་དང་།ཏུང་ཤང་ཟེར་ལ་ཕྱིས་སུ་ཤས་ཞ་ཟེར།བོད་ཀྱི་མི་ཉག་ཟེར་བའི་བརྡ་ལ་བརྟེན་ནས།དེང་སང་གི་རྒྱའི་ལོ་རྒྱུས་འགའ་ཞིག་ཏུ།ཏུང་ཤང་གི་སྤྱངལ་བོད་ཀྱིས་མི་འོག་ཟེརམི་ཉག་ཟེར་བ་མ་གོ་བ་རེད།མིའི་འོག་མ་ཐ་ཆད་དུ་བརྩི་ཞེས་བྲིས་པ་ཁུངས་མེད་ཀྱི་འཆལ་གཏམ་མོ།།